**Nu ştiu de unde vine**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce nu se poate deosebi rămâne deoparte,

numesc acest fapt îndoială

pe care o rup din obişnuitul în care mă scald

şi mă hrănesc din căuşul întâmplării

ca un copil părăsit.

Va fi seară peste cuvinte ca un blestem,

nu ştiu de unde vine.

Mă doare degeaba iubirea la care aspir.

Simt furnicile roşii pe picioare

nu le dau jos până nu-şi ating scopul,

într-o înţelegere de miel mă ascund

fără să mă hazardez mai departe.

Tu spune-mi cum să dau zvon nopţii

când în mine locuiesc naivităţi fără sorţi

de nu pot vedea infinitul

şi mă laşi să văd numai moarte

care şi ea e infinită.